Det lyder halvkedeligt og ret uhåndgribeligt, men at der nu er sendes et udkast til en bekendtgørelse om Aalborg Kommunes forsøg med en førerløs bus i høring er et vigtigt skridt mod, at projektet bliver til virkelighed. Forhåbningen e,r at en selvkørende shuttlebus skal servicere borgerne i Aalborg Øst og køre i pendulfart Astrup- og Jerupstien mellem Skallerupvej i nord og Tornhøj i syd - en strækning på 2,1 kilometer med 10 stop undervejs. Det er Vejdirektoratet, der har udfærdiget forslaget til en bekendtgørelse om den selvkørende bus, og det skal nu sendes i offentlig høring i fire uger, inden det skal behandles politisk i Transportministeriet og i Folketingets Transport- og Boligudvalg. Planer siden 2017 Planerne om at sætte en selvkørende bus i rutefart i Aalborg Øst har været offentligt kendte siden 2017, og planen var dengang, at bussen skulle køre sin første tur med passagerer i midten af 2018. Nu siger kalenderen så august 2019, og bussen står ganske stille i receptionen i By- og Landskabsforvaltningen i Nørresundby, hvor den gør et fremragende stykke arbejde som blikfang. Sagt med andre ord er processen omkring den selvkørende bus trukket ud, men alt tyder dog stadig på, at Aalborg-forsøget bliver det første i landet. Hos Vejdirektoratet har man nemlig blot et andet selvkørende projekt under behandling, og stort set alt skal gå galt, hvis det overhaler Aalborg-projektet indenom. - Man er blevet klogere Hos Vejdirektoratet peger afdelingsleder Andreas Egense på to årsager til, at processen omkring den selvkørende bus er trukket ud. - Den ene årsag er, at der er tale om ny teknologi og en helt ny ordning, og så er den anden, at man er blevet klogere undervejs i processen, forklarer Andreas Egense. Det spørgsmål, der lurer, er så, om man fra starten af har været for ambitiøse i forhold til at få bussen på vejen, og det nikker afdelingslederen delvist ja til: - Man er blevet klogere på, hvad bussen kan og i særlig grad, hvad den ikke kan - og så har man justeret ambitionsniveauet efter det, siger Andreas Egense. Bliver lettere for andre At det har taget så lang tid at komme igennem processen med den selvkørende bus i Aalborg Øst har dog en positiv sidegevinst. Fremtidige ansøgninger om lignende projekter kommer hurtigere igennem. - Ansøger (Aalborg Kommune red.) og vi som myndighed har været igennem en læringsproces, så vi er blevet klogere, og det tager vi naturligvis med os i det fremtidige arbejde, siger Andreas Egense. Information om høringen kan findes HER

Referat:
Den selvkørende bus, som i efterhånden meget lang tid har været bebudet kørende på Astrupstien i Aalborg Øst, er kommet et væsentligt skridt nærmere.